เกร็ดความรู้เกี่ยวกับซิลเวอร์
ในช่วงที่ผ่านมา มีคำถามจากผู้ลงทุนหลายท่าน ให้ลองแนะนำบ้างว่า
21 ส.ค. 2554

ในช่วงที่ผ่านมา มีคำถามจากผู้ลงทุนหลายท่าน ให้ลองแนะนำบ้างว่า 
โดย..บริษัท ตลาดอนุพันธ์
ถ้าจะศึกษาข้อมูลเพื่อเตรียมตัวซื้อขายซิลเวอร์ฟิวเจอร์สนั้น ข้อมูลและแหล่งที่ควรจะติดตามมีอะไรและอยู่ที่ไหนบ้าง
เริ่มกันที่ข้อมูลพื้นฐานเกี่ยวกับโลหะเงินก่อนครับ ถ้าเราอยากทราบเรื่องของอุปสงค์อุปทาน เพื่อดูว่าความต้องการโลหะเงินมีการเติบโตมากกว่าการผลิตหรือไม่ แนวโน้มเป็นอย่างไร ในส่วนนี้แนะนำให้ดูข้อมูลจาก The Silver Institute ครับ โดยจะมีข้อมูลทั้งในเชิงสถิติ บทวิเคราะห์และการคาดการณ์เกี่ยวกับแนวโน้มในช่วง 45 ปีข้างหน้าอีกด้วย ซึ่งส่วนใหญ่เป็นข้อมูลการผลิตและการใช้งานโลหะเงินในด้านอุตสาหกรรม อย่างไรก็ดี อาจมีข้อมูลเกี่ยวกับภาพรวมการลงทุนบ้างเป็นครั้งคราว
นอกจากข้อมูลพื้นฐานแล้ว ในส่วนของราคาโลหะเงินและการเคลื่อนไหวของราคานั้น ผู้ลงทุนสามารถติดตามได้จากในเว็บไซต์บางแห่งได้ตลอดทั้งวัน เช่น www.kitco.com ซึ่งใน kitco นั้นจะมีทั้งบทวิเคราะห์รวมถึงกราฟให้ติดตามได้ด้วย อย่างไรก็ดี สำหรับราคาอย่างเป็นทางการของโลหะเงินที่ TFEX ใช้อ้างอิงสำหรับซิลเวอร์ฟิวเจอร์ส หรือราคา London Silver Fixing นั้นจะมาจากตลาดลอนดอน ซึ่งจะมีการประกาศวันละครั้ง ตามเวลาในบ้านเราประมาณ 18.0019.00 น. โดยข้อมูลนี้สามารถติดตามได้จาก www.silverfixing.com หรือในเว็บไซต์ของ TFEX 
ด้วยราคาโลหะเงินในตลาดโลกส่วนใหญ่ปรากฏอยู่ในรูปสกุลเงินเหรียญสหรัฐ แต่การซื้อขายซิลเวอร์ฟิวเจอร์สใน TFEX นั้น เราซื้อขายกันในรูปสกุลเงินบาทต่อน้ำหนักโลหะเงิน 1 ทรอยเอานซ์ ดังนั้น ผู้ลงทุนจึงควรพิจารณาค่าเงินบาทประกอบไปด้วย โดยข้อมูลอัตราแลกเปลี่ยนจะมีปรากฏในเว็บไซต์หลายแห่ง เช่น www.settrade.com เป็นต้น แต่หากผู้ลงทุนต้องการข้อมูลแบบ Realtime อาจต้องใช้บริการจากผู้ให้บริการข้อมูล (Data Vendor) โดยในบางรายนั้นมีการให้บริการข้อมูลที่เป็นราคาทองคำ Realtime ในลักษณะที่แปลงเป็นเงินบาทและที่ความบริสุทธิ์ 96.5 ด้วย 
นอกจากความเคลื่อนไหวของราคา อัตราแลกเปลี่ยน และข่าวสารเกี่ยวกับเศรษฐกิจแล้ว ข้อมูลอีกส่วนหนึ่งที่ผู้ลงทุนควรติดตามก็คือ ข้อมูลการถือครองโลหะเงินของกองทุน ETF อย่างที่เคยเรียนไว้แล้วว่า การลงทุนในโลหะเงินรูปแบบหนึ่งที่ได้รับความนิยมในต่างประเทศก็คือ ETF Silver ซึ่งเป็นกองทุนที่นำเงินมาลงทุนซื้อโลหะเงินเก็บไว้ ดังนั้น มูลค่าสินทรัพย์สุทธิของกองทุนจึงแปรผันตามราคาโลหะเงิน ซึ่งในปัจจุบันกองทุน ETF เหล่านี้มีความสำคัญในฐานะที่เป็นผู้ลงทุนรายใหญ่ในโลหะเงิน โดยหากผู้ลงทุนมีการลงทุนใน ETF เพิ่มขึ้น กองทุนก็จะมีการนำเงินไปซื้อโลหะเงินมาเก็บไว้มากขึ้น แต่หากผู้ลงทุนมีการไถ่ถอน ETF กองทุนก็จะนำโลหะเงินที่เก็บรักษาไว้ออกมาขาย และเนื่องจากกองทุน ETF มีขนาดใหญ่ ดังนั้น การซื้อขายของกองทุนจึงสะท้อนภาพแนวคิดของผู้ลงทุนที่มีต่อราคาของโลหะเงิน โดยกองทุน ETF จะมีการรายงานตัวเลขนี้ทุกต้นสัปดาห์ ซึ่งตัวเลขดังกล่าวเป็นข้อมูลของสัปดาห์ที่ผ่านมา สำหรับผู้ที่สนใจสามารถติดตามข้อมูลเหล่านี้ได้จากเว็บไซต์ของกองทุน ETF ต่างๆ ซึ่งในปัจจุบันกองทุน ETF Silver ที่มีขนาดใหญ่ที่สุด ก็คือ iShares Silver Trust
อย่างไรก็ดี ในการซื้อขายโลหะเงิน อีกปัจจัยที่มีความสำคัญและควรนำมาพิจารณาประกอบ คือ ช่วงที่ตลาดสำคัญ เช่น นิวยอร์ก ลอนดอน เป็นต้น มีการซื้อขาย ซึ่งอาจมีความผันผวนอย่างมาก ดังนั้น การติดตามการเคลื่อนไหวของราคาในตลาดเหล่านี้อยู่เสมอ จะช่วยให้ผู้ลงทุนสามารถปรับเปลี่ยนสถานะการลงทุนได้ทันการณ์ สุดท้ายนี้ ขอให้ทุกท่านประสบความสำเร็จจากการลงทุนครับ